b'\n_START_ARTICLE_\nVarput\xc4\x97\n_START_PARAGRAPH_\nVarput\xc4\x97 (arba klitoris; lot. clitoris) yra moters lytini\xc5\xb3 organ\xc5\xb3 dalis, priklausanti i\xc5\xa1oriniams lytiniams organams. Tai yra labai ma\xc5\xbeas (0,5\xe2\x80\x931 cm skersmens, labai retai siekia 2 cm ir daugiau), bet svarbus organas, sudarytas i\xc5\xa1 akytk\xc5\xabnio ir plonu daugiasluoksniu plok\xc5\xa1\xc4\x8diuoju epiteliu aptrauktos galvut\xc4\x97s. Lytinio susijaudinimo metu \xc4\xaf varput\xc4\x99 priteka daug arterinio kraujo, o veninio kraujo i\xc5\xa1tek\xc4\x97jimas sul\xc4\x97t\xc4\x97ja, tod\xc4\x97l varput\xc4\x97 ima did\xc4\x97ti (erekcija), o didelio susijaudinimo metu klitoris gali net ky\xc5\xa1oti i\xc5\xa1 vulvos. Galvut\xc4\x97s gleivin\xc4\x97je yra daug specializuot\xc5\xb3 nervini\xc5\xb3 gal\xc5\xabni\xc5\xb3 (visoje varput\xc4\x97je priskai\xc4\x8diuojama net iki 14 000 nerv\xc5\xb3), tod\xc4\x97l j\xc4\x85 lengvai spaud\xc5\xbeiant ir trinant tiesiais ar sukamaisiais judesiais moteris labai sujaudinama ir gali pasiekti orgazm\xc4\x85. Vir\xc5\xa1uje apie varput\xc4\x99 glaud\xc5\xbeiasi ma\xc5\xbeosios lytin\xc4\x97s l\xc5\xabpos, sudarydamos apyvarput\xc4\x99 (apyvarp\xc4\x99), o po varpute yra \xc5\xa1lapl\xc4\x97s anga. Geneti\xc5\xa1kai ir strukt\xc5\xabri\xc5\xa1kai varput\xc4\x97 atitinka vyro varp\xc4\x85, tik yra \xc5\xbeymiai ma\xc5\xbeesn\xc4\x97 (pagal tai ir pavadinta)._NEWLINE_Varput\xc4\x97 yra jautriausia moters erogenin\xc4\x97 zona, tod\xc4\x97l manoma, kad varput\xc4\x97s pagrindin\xc4\x97 biologin\xc4\x97 funkcija \xe2\x80\x93 sukelti lytin\xc4\xaf susijaudinim\xc4\x85. Jos dydis visai neturi \xc4\xaftakos jaudrumui. Kadangi varput\xc4\x97 ir jos stimuliavimas yra stipriai susij\xc4\x99 su moters orgazmu, tod\xc4\x97l kai kurios moterys patiria orgazm\xc4\x85 tik tam tikromis s\xc4\x85lygomis, kai jaudrinama j\xc5\xb3 varput\xc4\x97, pvz., stimuliuojant burna ar lie\xc5\xbeuviu (vadinama kunilingu), pir\xc5\xa1tais, varpa, trinant gakta sueities metu, taip pat varput\xc4\x97 gana stipriai jaudrinama atliekant frikcijas, aistringai stumiant partner\xc4\x99 \xc4\xaf priek\xc4\xaf ejakuliacijos metu; tam tikros sueities pozos taip pat gali skatinti varput\xc4\x97s stimuliacij\xc4\x85._NEWLINE_Kai kurios merginos, dar neprad\xc4\x97jusios lytinio gyvenimo, jau gali b\xc5\xabti patyrusios orgazm\xc4\x85 masturbuodamos varput\xc4\x99.\n_START_SECTION_\nIstorija\n_START_PARAGRAPH_\nPirmosios \xc5\xbeinios apie varput\xc4\x99 randamos XVI am\xc5\xbeiaus medicinin\xc4\x97je literat\xc5\xabroje. Ta\xc4\x8diau tai yra diskutuotina: Realdas Kolombas (Realdo Colombo, 1516\xe2\x80\x931559), ital\xc5\xb3 anatomas ir chirurgas, savo knygoje apie anatomij\xc4\x85 yra nurod\xc4\x99s \xe2\x80\x9emoters malonumo buvein\xc4\x99\xe2\x80\x9c, ir pavadino j\xc4\x85 Veneros meile arba saldumu. Ta\xc4\x8diau R. Kolombo profesoriaus viet\xc4\x85 Padujos universitete u\xc5\xbe\xc4\x97m\xc4\x99s Gabrielis Falopijus (Gabriele Falloppio, 1523\xe2\x80\x931562), atrad\xc4\x99s kiau\xc5\xa1intakius, dar vadinamus Falopijaus vamzd\xc5\xbeiais, teig\xc4\x97, kad jis pats yra varput\xc4\x97s atrad\xc4\x97jas, o ne R. Kolombas. XVII am\xc5\xbeiuje dan\xc5\xb3 anatomas Kasparas Bartolinas Jaunesnysis (Casparus Bartholinus Junior, 1655\xe2\x80\x931738), atrad\xc4\x99s Bartolino liaukas, paneig\xc4\x97 tiek R. Kolombo, tiek ir G. Falopijaus pretenzijas, nurodydamas, kad varput\xc4\x97 medicinos mokslui buvo \xc5\xbeinoma dar ma\xc5\xbedaug nuo II m\xc5\xabs\xc5\xb3 eros am\xc5\xbeiaus.'